SKRIFTLIG FORESPØRGSEL E-0894/98

af Daniela Raschhofer (NI) til Kommissionen

(26. marts 1998)

Om: Omkostningerne til tolkning i forbindelse med en eventuel udvidelse mod øst

En eventuel udvidelse af Kommissionen med de central- og østeuropæiske lande vil med den nuværende politik betyde en udbygning af tolketjenesten.

1. Holdes der fast ved den politik, at alle sprog i Den Europæiske Union er ligeværdige?

2. Er der bestræbelser på at indføre et ringere antal sprog som såkaldte "arbejdssprog", og hvilke sprog er der i givet fald tale om?

3. Hvor store vil omkostningerne til udbygning af tolketjenesten (inkl. publikationsomkostninger) med de anførte central- og østeuropæiske stater være?

Svar afgivet på Kommissionens vegne af Jacques Santer

(2. juni 1998)

1. og 2. Kommissionen bekræfter over for det ærede medlem, at den tillægger de officielle sprogs og arbejdssprogenes lige status i EU-institutionerne stor betydning, hvilket er i overensstemmelse med den ændrede forordning nr. 1/58(1), som fastsætter en sproglig ordning for institutionerne.

Kommissionen gør alt for at sikre, at der er størst mulig sproglig dækning af konferencer og møder - i overensstemmelse med traktaterne - og at alle EU-sprogene(2) respekteres i lige høj grad.

Kommissionens synspunkt er, at den nuværende sproglige ordning, ifølge hvilken alle sprog i EU betragtes som ligeværdige, skal opretholdes, når EU udvides med de central- og østeuropæiske lande.

3. Med hensyn til oversættelse har Kommissionen iværksat en moderniserings- og rationaliseringsproces, der skal gøre det muligt at levere tjenesteydelser, hvor forholdet mellem pris og kvalitet er optimalt. I betragtning af, hvor omfattende en udfordring den nye udvidelse er, planlægger man et tæt samarbejde institutionerne imellem.

Hvad angår den ekstra arbejdskraft, som der vil være brug for i arbejdet med publikationerne, vil der først og fremmest være behov for korrekturlæsere og deres ledelse. Til orientering kan det nævnes, at Kontoret for De Europæiske Fællesskabers Officielle Publikationer fik bevilget 60 ekstra stillinger i forbindelse med de sidste udvidelser.

Hvad angår tolkning, er Kommissionen overbevist om, at det kan lade sig gøre at udvide tolkningen ved at bruge modulerbare kabiner kombineret med asymmetrisk tolkning gennem en hensigtsmæssig og intensiv uddannelse samt målrettet rekruttering.

I denne forbindelse har den omstrukturering af Den Fælles Tolke- og Konferencetjeneste (SCIC), der blev påbegyndt i første halvdel af 1996, betydet, at man kunne love en yderligere sproglig dækning (baseret på 1998 - budgettet i faste priser) og tolkning på de nye officielle sprog til minimale omkostninger inden for fem år (1. januar 2003). Desuden er det blevet besluttet fra i år at gøre en helt ekstraordinær indsats med hensyn til uddannelse i de central- og østeuropæiske sprog, uden at man vil lægge mindre vægt på at bevare niveauet for de 11 nuværende officielle sprog. Kommissionen vil være i stand til at holde udgifterne til tolkning på et fornuftigt niveau ved den planlagte udvidelse, for så vidt som uddannelses- og ansættelsespolitikken kan fortsættes med henblik på at bibeholde eller endda forbedre kvaliteten af tolkningen ved møderne og tjenestens kvalitet som helhed.

(1) EFT 17 af 6.10.1958.

(2) I henhold til Rådets konklusioner om flersprogetheden i Den Europæiske Union.